5. novembril 1956 leiti Tartus Toomemäel ülikooli raamatukogu lähedalt nõukogudevastane lendleht, mis lõppes sõnadega: "Jäägem Kuperjanovi ja Irve kangelasvaimu jätkajaiks. Eesti lipp, su mehemeel pole mitte kustun\'d veel!". Lendlehtede autorina tehti  kindlaks kaugõppekeskkooli 11. klaasi õpilane Jaan Isotamm (s 1939) - võimud olid jõudnud nõukogudevastase noorteorganisatsiooni "Eesti Noorte Malev" jälile, mille loojateks olid J. Isotamm ja Voldemar Kohv. Isotamme juures avastati läbiotsimise käigus muuhulgas ka lühike kirjutis pealkirjaga "Mõned märkmed", mis lõpeb sõnadega: "Me ei tööta mitte suuga, vaid käega, püssi ja pussiga. Ning töötame seni, kuni Eestis jälle lehvib sini-must-valge."